

**Den Konservative Klub**

Stiftet 1882

Referat

af

**Ordinær generalforsamling**

**21. april 2015 kl. 19.00**

på Københavns Rådhus, BR-salen på 2. sal

Dagsorden:

1. Valg af dirigent
2. Godkendelse af dagsorden i henhold til vedtægter
3. Beretning om Klubbens virksomhed
4. Forelæggelse af det reviderede regnskab for 2014
5. Fastsættelse af kontingent for det kommende år (2016)
6. Valg af bestyrelse:
	1. Formand
	2. Øvrige bestyrelsesmedlemmer
	3. Suppleanter
7. Valg af 2 revisorer og 1 revisorsuppleant (alle for 1 år ad gangen)
8. Behandling af indsendte forslag
9. Eventuelt

**Ad pkt. 1**

Klubbens formand Flemming Brank bød velkommen til Klubbens generalforsamling og foreslog Alfred Grinderslev valgt som dirigent. Alfred Grinderslev blev énstemmigt valgt.

**Ad pkt. 2**

Alfred Grinderslev konstaterede, at generalforsamlingen var lovligt indkaldt, og ingen havde indsigelser hertil.

**Ad pkt. 3**

Formanden aflagde beretning:

Meget i det seneste år har været præget af det forestående folketingsvalg, og der har adskillige gange været tegn til, at *nu* blev det udskrevet – uden at der dog til dato er sket noget på dén front.

Men vi startede årets arrangementer med den årlige sommerskovtur, der afholdtes søndag den 17. august. Vi mødtes i Lyngby ved Lyngby Bådfart på Sorgenfrivej, hvor vi bød hinanden velkommen med et glas vin og lidt snacks. Derefter steg vi ombord på den lille charmerende båd og sejlede i 1½ time rundt på Lyngby og Bagsværd søer og lagde til sidst til ved Regatta Pavillonen, hvor vi fik en udsøgt frokost med efterfølgende kaffe. Desværre var vejrguderne ikke helt med os, idet det regnede det meste af tiden, men hyggeligt var det. Sejlturen tilbage foregik dog i nogenlunde tørvejr.

Den 23. september havde vi et rigtig godt møde med Lars Barfoed i BR-salen på Københavns Rådhus. Lars Barfoed fortalte om det nært forestående Landsrådsmøde, om sin tid som landsformand for partiet og gav en aktuel politisk orientering. Herefter var der servering af det traditionsrige gode smørrebrød m.v. i Havnerådssalen.

Og den 30. september mødtes vi foran Frederiksberg Rådhus, hvor borgmester Jørgen Glenthøj modtog os og gav en veloplagt rundvisning i den spændende bygning, der er bygget i ægte Funkis-stil og rigt udsmykket med kunst. Vi fik også mange små historier og morsomme anekdoter i tilgift. Efter godt halvanden times rundvisning gik vi ned på Beli’s Bar, hvor der blev serveret en lækker ret med tilhørende vin og efterfølgende kaffe.

Årets fødselsdagsfest blev afholdt den 4. december, hvor vi mødtes i Restaurant Allégade 10 til en flot 3-retters menu med tilhørende vine. Under middagen holdt formand Flemming Brank fødselsdagstalen.

Klubbens æresmedlem Per Stig Møller deltog med sin hustru i fødselsdagsfesten.

Klubben har i løbet af året med glæde optaget en del nye medlemmer, og der har kun været få udmeldelser.

Forsamlingen vedtog beretningen énstemmigt og med akklamation.

**Ad pkt. 4**

Kassereren Svend Jørgen Thomsen gennemgik årsregnskabet for 2014 og foreslog årets overskud, kr. 2.059,00, overført til efterfølgende år, hvilket blev énstemmigt vedtaget.

Klubbens egenkapital udgør herefter pr. 31.12.2014 kr. 11.189,62.

**Ad pkt. 5**

Formanden foreslog på bestyrelsens vegne, at man fastholdt det årlige kontingent, der udgør kr. 175.- for enlige og kr. 275.- for par.

Dette vedtoges énstemmigt.

**Ad pkt. 6 a**

Klubbens formand Flemming Brank oplyste, at han desværre ikke så sig i stand til at genopstille som formand på grund af tiltagende øvrige bl.a. politiske arbejdsbyrder. Dette var blevet drøftet på det seneste bestyrelsesmøde i Klubben, og bestyrelsen havde tilsluttet sig formandens forslag om at opfordre medlem af Frederiksberg Kommunalbestyrelse Nikolaj Bøgh til at opstille til formandsvalget. Flemming Brank gav en kort præsentation af Nikolaj Bøgh og anbefalede generalforsamlingen at vælge ham som ny formand.

Generalforsamlingen valgte Nikolaj Bøgh som ny formand énstemmigt og med akklamation.

Nikolaj Bøgh takkede for valget og fortalte kort om sin store interesse for politik, herunder for den historiske side, bl.a. overgangen fra enevælde til demokrati, og konservatismens samtidige historie.

**Ad pkt. 6 b**

Følgende bestyrelsesmedlemmer var på valg: Jørgen Maibom, Jørgen Glenthøj, Eva Andersson (næstformand), Kirsten Moldam (sekretær).

Alle blev genvalgt med akklamation.

**Ad pkt. 6 c**

Preben Østberg Hansen genopstillede som suppleant til bestyrelsen og blev valgt med akklamation.

**Ad pkt. 7**

Den hidtidige revisor John L. Hansen blev genvalgt med akklamation og Mogens Lønborg valgtes ligeledes som revisor, også med akklamation.

Erling Dreisler valgtes énstemmigt og med akklamation som revisorsuppleant.

**Ad pkt. 8**

Der var ingen indkomne forslag.

**Ad pkt. 9**

Næstformand Eva Andersson holdt på bestyrelsens vegne en varm takketale for den fratrædende formand Flemming Brank for hans indsats i de forgangne år.

.................

Dirigenten rundede mødet af og takkede for god orden.

Herefter blev generalforsamlingen erklæret afsluttet.

 

Nikolaj Bøgh Kirsten Moldam

Formand sekretær

Den Konservative Klubs bestyrelse er herefter sammensat således:

Nikolaj Bøgh, formand (valgt for 1 år)

Eva Andersson, næstformand (på valg i 2017)

Svend Jørgen Thomsen, kasserer (på valg i 2016)

Kirsten Moldam, sekretær (på valg i 2017)

Jørgen Maibom, bestyrelsesmedlem (på valg i 2017)

Jørgen Glenthøj, bestyrelsesmedlem (på valg i 2017)

Lis Søkvist, bestyrelsesmedlem (på valg i 2016)

Annette B. Knudsen, bestyrelsesmedlem (på valg i 2016)

Anne Duus, bestyrelsesmedlem (på valg i 2016)

Preben Østberg Hansen (suppleant)

Revisorer:

Poul Vest

Mogens Lønborg

Erling Dreisler (suppleant)

Efter generalforsamlingen overtog Lars Barfoed talerstolen og startede med at lykønske den nye formand, Nikolaj Bøgh, med valget. Herefter kom han ind på det forestående folketingsvalg med flere gode gæt på, hvornår man kunne forvente det udskrevet. Statsministeren har nu overstået sit 10-års jubilæum som formand for S, har holdt talen til Dronningens 75-års fødselsdag og skal i nær fremtid (28. april) modtage Angela Merkel i København. Men endnu ligger valgdatoen hen i det uvisse.

Lars Barfoed gav bl.a. udtryk for at være modstander af det af regeringen fremsatte forslag om at flytte nogle store statslige instanser fra København til provinsen – det giver ikke flere arbejdspladser, og det er vel naturligt, at København som landets hovedstad huser disse. Og også vigtigt, at hovedstaden fremstår som en stærk by med mange arbejdspladser.

Barfoed kom endvidere ind på spørgsmålet om afstemning om EU-forbehold og ikke mindst den tyngende flygtningesituation. Det er begrænset, hvor mange flygtninge EU kan modtage, en bedre løsning vil være at oprette bistand i nærområderne, både økonomisk og kulturelt. Ansvaret herfor ligger hos Den Afrikanske Union og de arabiske lande, men EU skal medvirke til opbyggelse af samfund og økonomier.

Herefter var der en livlig debat i salen, dels om de nævnte emner, dels blev der spurgt ud om spørgsmålet om grundskyldsstigningerne samt om tilbagerulning af starthjælp og kontanthjælpsloft.

Efter debatten gik forsamlingen i Havnerådssalen, hvor der var dækket op med godt smørrebrød, vin, kaffe, the og - ikke mindst - rådhuspandekager. Under spisningen læste Lis Søkvist fra bestyrelsen sit vedhæftede lille fine hyldestdigt til den afgående formand op.

17052015/km